Protokoll for generalforsamling i 
Interessegruppe for Synshemmede EDB-brukere (ISE)
28. april 2012

Sted: Huseby kompetansesenter, Oslo.

Tid: kl. 14.20–17.45 med innlagt pause.

Sak 1   Åpning

Da lederen, Lise Bakkan, var forhindret fra å møte, åpnet nestlederen, Egil Berggren, møtet.

Sak 2	Godkjenning av innkalling og saksliste

På spørsmål fra Tormod Prytz svarte Egil at det så vidt han visste, ikke forelå innsendte saker. Etter denne opplysningen vedtok generalforsamlingen å sløyfe sak 7. Senere ble dette vedtaket annullert, da generalforsamlingen kom til at det utsendte forslaget til endringer av ISEs vedtekter måtte tas opp under sak 7, siden det ikke sto som eget punkt på sakslista.

Tormod savnet også et punkt om plan for styrets arbeid. Uformelt kom det i pausen fram ideer til arbeidsoppgaver for styret, som en reaksjon på det dårlige frammøtet til generalforsamlingen (se neste sak). En grunn til det dårlige frammøtet kan være at innkallingen denne gangen bare ble sendt ut på ISEs egne medier. Selv om generalforsamlingen primært er for medlemmer, kan også andre være til stede. Dessuten ble det i forkant av generalforsamlingen arrangert en presentasjon av nye dataprodukter, som var åpen også for ikke-medlemmer. Dette kunne ha vært annonsert i andre medier, fortrinnsvis slike som henvender seg til synshemmede. De fleste slike medier administreres av Norges Blindeforbund (NBF). Det ble med beklagelse konstatert at "Norges blinde" ikke lenger er noe egnet annonseorgan, siden bladet nå kommer ut bare én gang i måneden med forholdsvis lang produksjonstid. NBFs lydavis kommer derimot ut ukentlig på DAISY-plate. De landsdekkende delene av lydavisa er for tiden "Spor 2", "Norges blinde", "Alt om syn", protokoller, og "diversestoff". "Spor 2" tar ikke inn annonser, og det har også vist seg vanskelig å få inn landsdekkende annonser under "diversestoff". Å sende landsdekkende annonser til samtlige lokale lydaviser for å få dem innlest på alle, betyr sløsing med både plass og tid. Som en organisasjon med behov for å henvende seg til synshemmede i hele landet, bør ISE gjøre framstøt for å få NBF til å opprette en side for "riksannonser" på sin lydavis. Andre foreninger av synshemmede har liknende annonsebehov, og dem kan vi oppfordre om å gjøre liknende framstøt overfor NBF. Dersom NBF etablerer en landsdekkende tjeneste med nyheter som e-post, bør annonser også kunne tas inn der.

Sak 3	Navneopprop

Følgende 10 var til stede, alle med stemmerett: Dagfinn Sæther, David Hole, Egil Berggren, Kari Kristine Engan, Kari Nymoen, Laila Kristiansen, Monica Ruud, Otto Prytz, Tormod Prytz, Unni Fauskrud.

Sak 4	Konstituering

Møtet konstituerte seg enstemmig slik:
	a) Dirigent: Tormod Prytz.
	b) Referent: Otto Prytz.
	c) Tellenemnd: Dagfinn Sæther og Egil Berggren.
	d) Protokollunderskrivere: Unni Fauskrud og Kari Kristine Engan.

Sak 5	Godkjenning av årsberetning 2011

Beretningen ble referert.

Divergenser mellom beretningens innholdsfortegnelse og tekst:
I innholdsfortegnelsen står et punkt 4.3, "Ekstraordinær generalforsamling", som ikke er med i teksten.
I innholdsfortegnelsen heter 9.2 "Infoskriv til medlemmer", i teksten "SF Kino i Stavanger".
Høringsuttalelse til NOU 2011-14",Brev til Tanum Lydbokklubb",

2.3: Otto bemerket at dato for ISEs generalforsamling 2011 noen steder i beretningen er oppgitt til 18. juni, andre steder til 28. juni. 18. juni er riktig dato. Feilen bes rettet.

2.3: Otto påpekte at antall utgivelser av ISEtten i 2010, som står i parentes, er oppgitt til 2 under dette punktet, men til 1 under punkt 5. Sannsynligvis er 2 riktig, men dette må undersøkes.

2.4: Otto gjorde oppmerksom på at navnet Kjellstad skal rettes til Kjeldstad.

5: På spørsmål fra Tormod svarte Egil at ISEtten på DAISY-CD er i MP3-format med syntetisk tale.

8.2: Otto fant det merkelig at det kunne være 147 "medlemmer" på ISEs e-postliste når ISE bare har 124 medlemmer. Egil forklarte differansen med at det på e-postlista kan være flere ikke-medlemmer som har tillitsverv, leverandører av datahjelpemidler for synshemmede, forskere, personer tilknyttet NBF osv. David supplerte med at noen medlemmer kan være innmeldt på ISEs e-postliste under flere adresser. Unni foreslo å gi det nye styret i oppdrag å bringe orden i forholdet. Dette forslaget fikk alminnelig tilslutning. Diskusjonen oppsto fordi ordet "medlem" i årsberetningen ble brukt både om medlem av ISE og medlem på ISEs e-postliste. For den siste betydningen bør en finne et annet ord.

9.2: Kari Kristine spurte om ISE hadde fått svar på sin klage av 28.2.2011 til Likestillings- og diskrimineringsombudet om SF Kinos utilgjengelige nettsider. Monica svarte at styret vil vente til juni med å purre på saken. Ingen hadde et seriøst svar på Tormods spørsmål om hva "SF" i kinonavnet betyr.

Årsmeldingen ble enstemmig godkjent med ovenstående merknader.

Sak 6	Godkjenning av regnskap 2011

Revisor Dagfinn Sæther refererte regnskapet og revisjonsberetningen.

I beretningen er det bemerket:
"Antall betalte medlemskontingenter er 112. 12 prøvemedlemmer skal ikke oppgis i antall medlemmer."
Beretningen inneholder dessuten noen detaljmerknader:
Revisor finner utgiften "ordre medlemsregister kr 3 000" uklar og anmoder styret om å redegjøre for dette på generalforsamlingen 2012.
Hvis samlet honorar-utbetaling til samme person i løpet av ett år overstiger kr 4 000, skal det innberettes til Skatteetaten.
Med disse og et par andre detaljkommentarer anbefaler revisor regnskapet godkjent.

Om "prøvemedlemmer" svarte Monica at det gjaldt personer som fikk gratis medlemskap ut 2011 som følge av en vervekampanje.

Styret har ikke hatt anledning til å behandle anmodningen om å redegjøre for en utgiftspost, for regnskapet ble levert revisor for en ukes tid siden, og revisjonsberetningen ble skrevet 24. april og tatt med til generalforsamlingen. Monica svarte likevel at det etterspurte beløpet var honorar for å lage nye nettsider.

Til merknaden om å innberette honorar ut over kr 4 000 til Skatteetaten uttalte Tormod at denne plikten har ikke bare ISE som arbeidsgiver, men også den som mottar honoraret.

Regnskapet ble enstemmig godkjent.

Sak 7	Innsendte saker fra medlemmene

Under dette punktet ble vedtektsendringsforslaget behandlet.

Otto innledet med en orientering om saken. Til generalforsamlingen 2011 forelå det et vedtektsendringsforslag som tok sikte på å gjøre vedtektene ryddigere. Paragrafene var bl.a. forsynt med overskrifter. Generalforsamlingen 2011 mente forslaget trengte ytterligere bearbeidelse, og til dette nedsatte den et utvalg bestående av Lise Bakkan, Monica Ruud og Otto Prytz. Utvalget har hatt 2 telefonmøter. På det siste av dem ble Ottos utkast til bearbeidet vedtektsforslag vedtatt lagt fram for generalforsamlingen 2012.

Forslaget ble behandlet paragraf for paragraf. I denne protokollen gjøres det rede for de endringene generalforsamlingen foretok. Vedtektene i sin helhet, slik generalforsamlingen vedtok dem, vedlegges protokollen.

§ 1 – Organisasjonens navn, § 2 – Formål, og § 3 – Medlemskap, ble enstemmig vedtatt uten endringer.

§ 4 – Generalforsamling:

a) Siste setning i forslaget lød: "Generalforsamling holdes én gang pr. år, helst innen utgangen av mai."

Otto opplyste at dette også sto i fjorårets forslag. Da innkalte styret opprinnelig generalforsamlingen til 28. mai, men måtte utsette den til 18. juni fordi saksdokumentene ikke var ferdige. Fra en annen organisasjon hadde Kari Kristine erfaring for at det kunne være en utfordring å få avsluttet regnskapet i rimelig tid, men det var ikke noe problem å ha det ferdig i midten av februar. Det var enighet om å sette utgangen av mars som frist. Unni foreslo å stryke ordet "helst". Otto gikk inn for å beholde det, slik at en unngikk vedtektsbrudd om generalforsamlingen ble holdt 2. april. Tormod støttet Unnis forslag og foreslo dessuten "én gang pr. år" erstattet med "hvert år".

Det ble stemt over om "helst" skulle være med i teksten eller ikke. 4 stemmer ble avgitt mot "helst", 3 for "helst", og 1 stemte blankt. (På det tidspunktet var bare 8 til stede.) Siden det var enighet om å sette utgangen av mars som frist for å holde generalforsamling, ble spørsmålet om "helst" ansett som en redaksjonell endring som ikke trengte 2/3 flertall. Dermed ble Tormods forslag til ordlyd vedtatt:

"Generalforsamling holdes hvert år innen utgangen av mars."

c) Stemmerett: Hans Anton Ålien, som ikke kunne være til stede på generalforsamlingen, hadde bedt Otto formidle en innvending mot å opprettholde gjeldende vedtekters bestemmelse om innbetaling av *fjorårets* medlemskontingent som kriterium for å ha stemmerett. Følgende momenter ble nevnt:
	Det er uheldig at en som har vært medlem i foregående år, men som ikke ønsker å være medlem i inneværende år, skal kunne ha stemmerett.
	Det er uheldig at en som tidligere ikke har vært medlem, men som ønsker å være medlem fra inneværende år, skal nektes stemmerett.
	Bestemmelsen kan ha blitt innført for å hindre kupp som følge av masseinnmeldinger i inneværende år.
	Siden generalforsamlingen ifølge gjeldende vedtekter fastsetter medlemskontingent for inneværende år, kan denne kontingenten ikke kreves inn før generalforsamlingen. Dette kan unngås ved at generalforsamlingen fastsetter kontingent for *neste* år. Dermed kan kontingent kreves inn i begynnelsen av året, noe som fører til at generalforsamlingen har bedre forutsetninger for å vedta et realistisk budsjett for inneværende år.

Vedtak: "kontingent for året før generalforsamlingen holdes" erstattes med "kontingent for det året generalforsamlingen holdes".

d) Følgende ordlyd ble vedtatt: "Generalforsamlingen behandler årsberetning og revidert regnskap for foregående kalenderår, budsjett for inneværende kalenderår, plan for styrets arbeid fram til neste generalforsamling, og medlemskontingent for neste år."

e) Siste punkt endres til: "Andre valg som generalforsamlingen finner nødvendig."

§ 5 – Ekstraordinær generalforsamling

I første setning foreslo Unni "kan" erstattet med "skal", slik at setningen får følgende ordlyd: "Dersom styrets flertall eller 1/3 av ISEs medlemmer finner det nødvendig, skal ISEs styre innkalle til ekstraordinær generalforsamling med minst to (2) ukers varsel." Resten av forslaget ble vedtatt uten endringer.

§ 6 – ISEs styre

e) Tormod fikk generalforsamlingens tilslutning til at det bør være samsvar mellom bestemmelsen om hva styret plikter å legge fram for generalforsamlingen, og bestemmelsen om hva generalforsamlingen skal behandle. Generalforsamlingen vedtok å bruke ordlyden i § 4 d) også i § 6 e), slik:

"e) Styret plikter å legge fram for generalforsamlingen årsberetning og revidert regnskap for foregående kalenderår, budsjett for inneværende kalenderår, plan for styrets arbeid fram til neste generalforsamling, og forslag til medlemskontingent for neste år (se § 4 d)."

§ 7 – Redaksjonskomité, vedtatt uten endringer.

§ 8 – Valgkomité

I § 4 brukes betegnelsen "valgnemnd", og generalforsamlingen vedtok å bruke dette ordet konsekvent. Ellers ble forslaget til paragraf vedtatt uendret.

§ 9 – Vedtekter

Otto opplyste at gjeldende vedtekter ikke inneholder noen spesiell frist for innsending av vedtektsendringsforslag. Nå foreslås det vedtektsfestet at vedtektsendringsforslag skal følge innkallingen til generalforsamling. Siden medlemmene ikke kjenner datoen for generalforsamlingen før de har fått innkalling, kan ikke innsendingsfristen settes til så og så mange uker før generalforsamlingen. Den må settes til en dato. Utvalget hadde foreslått 1. mars, men denne fristen ville innebære at generalforsamling ikke ville kunne holdes før i april. Etter vedtaket om at generalforsamling skal holdes innen utgangen av mars, blir denne fristen helt umulig. Tormod foreslo at innsendingsfristen settes til 1. januar. Dette ble enstemmig tiltrådt. Paragrafen får da følgende ordlyd:

"Vedtektene kan endres med 2/3 flertall av de avgitte stemmene på generalforsamlingen. For at et vedtektsendringsforslag skal kunne behandles på ordinær generalforsamling, må det være innsendt til ISEs styre senest 1. januar. Vedtektsendringsforslag sendes medlemmene sammen med innkalling til generalforsamlingen."

§ 10 – Oppløsning

Bestemmelsen om at oppløsning skulle vedtas først av en ordinær og deretter av en ekstraordinær generalforsamling, sto også i fjorårets forslag, men det sto ingenting om hvor lenge etter den ordinære generalforsamlingen den ekstraordinære tidligst skulle kunne holdes. Utvalget foreslo én måned. Flere anså at hvis noen ville redde ISE etter det første oppløsningsvedtaket, ville én måned være altfor kort tid. Kari Kristine foreslo seks måneder, og dette fikk generalforsamlingens enstemmige tilslutning. Paragrafen fikk dermed følgende ordlyd:

"Oppløsning av ISE kan skje med 2/3 flertall av de avgitte stemmene først på en ordinær generalforsamling og deretter en ekstraordinær generalforsamling som holdes tidligst seks måneder etter den ordinære generalforsamlingen. Til ISEs siste generalforsamling skal det foreligge forslag om hvordan ISEs midler skal forvaltes, og generalforsamlingen fatter vedtak i saken." 

Sak 8	Fastsettelse av kontingent for 2012

Styret hadde ikke foreslått endring av kontingenten, som dermed er uendret, kr 200, for 2012. Etter vedtektsendringene vedtatt under sak 7 fastsatte generalforsamlingen medlemskontingenten til kr 200 også for 2013.

Sak 9	Forslag til budsjett 2012

Forslaget ble referert.

Otto beklaget at det pga. ISEs økonomi ikke var ført opp noe til kurs, og minnet i den forbindelsen om en passasje i årsberetningen, der det heter: "Under evalueringen ble det uttrykt at det er viktig at instruktørene selv har personlig erfaring med datautstyr tilrettelagt for synshemmede." Dette er en grunn til at ISE selv bør arrangere kurs og ikke overlate det til utenforstående. Unni ville be ISEs styre gjøre mer for å skaffe økonomisk støtte som kan sette ISE i stand til å arrangere kurs, en henstilling som fikk generalforsamlingens tilslutning. Hun mente også en bør undersøke muligheten for at ISE kan få dispensasjon fra bestemmelsen om minsteantall medlemmer for å få offentlig tilskudd. Det ble reist spørsmål om ISE kunne få studiemidler gjennom Funksjonshemmedes studieforbund (som nylig har endret navn, referentens anmerkning). Til det ble det svart at klubber av synshemmede kan få slik støtte bare for de medlemmene som også er medlemmer av NBF. Dagfinn foreslo at det ble ført opp en nettoutgift på kr 10 000 til kurs, slik at budsjettet balanserte med et underskudd på kr 6 000 istedenfor det foreslåtte overskuddet på kr 4 000.

Generalforsamlingen vedtok å føre opp kr 20 000 til kurs på utgiftssida, og kr 10 000 som egenandeler kurs på inntektssida. Med den endringen ble det foreslåtte budsjettet enstemmig vedtatt.

Sak 10	Valg

Valgnemndas leder, Tormod Prytz, beklaget at valgnemnda ikke hadde vært i stand til å legge fram en fullstendig innstilling. Han refererte innstillingen så langt den forelå:

Styre:
Leder: Lise Bakkan.
Nestleder: ingen kandidat.
Sekretær: ingen kandidat.
Varasekretær: Guri Lorås, gjenstående.
Kasserer for ett år ettersom Randi Kvåle har meldt at hun trekker seg: Egil Berggren.
1. vara: ingen kandidat.
2. vara: Hans Anton Ålien.
Revisor: Dagfinn Sæther.
Vararevisor: Odd Einar Orvik.
Redaksjonskomité: Lise Bakkan og Monica Ruud er foreslått som hhv. redaktør og medlem, men det mangler forslag på ytterligere et medlem og vara.
Valgnemnd:
Leder: Tormod Prytz.
Medlemmer: Magnar Høgalmen og Olav Vik.
Vara: John Ulriksen (som valgnemndas leder ikke hadde fått tak i).

Valgene, alle enstemmige, fikk følgende utfall:
	a) ISEs styre
Leder for ett år: Lise Bakkan, gjenvalg.
Nestleder for to år: Synnøve Nordeng, ny.
Sekretær for to år: Berit Lunde, ny.
Varasekretær: Guri Lorås, gjenstående.
Kasserer for ett år: Egil Berggren, ny.
1. vara for ett år: Asbjørn Syslak, ny.
2. vara for ett år: Hans Anton Ålien, gjenvalg.
	b) Revisor og vara for ett år
Revisor: Dagfinn Sæther, gjenvalg.
Vararevisor: Odd Einar Orvik, ny.
	c) Redaksjonskomité for ett år
Redaktør: Lise Bakkan, gjenvalg.
Medlem: Monica Ruud, ny.
Medlem: Birger Kjelbye, ny.
Vara: Otto Prytz, ny.
	d) Valgnemnd for ett år
Leder: Tormod Prytz, gjenvalg.
Medlem: Magnar Høgalmen, gjenvalg.
Medlem: Olav Vik, gjenvalg.
Vara: John Ulriksen, gjenvalg.

Sak 11	Avslutning

Det eneste tilstedeværende medlemmet av det nye styret, Egil Berggren, takket alle som går fra et verv, for god innsats, han takket møtedeltakerne i sin alminnelighet og dirigenten og referenten i særdeleshet for godt arbeid, og hevet møtet.

Otto Prytz, referent

Unni Fauskrud							Kari Kristine Engan